Sunt căutați trei indivizi care au luat parte în ianuarie la o răfuială cu arme de foc în parcarea unui supermarket din Ilfov
Procurorii Parchetului General au efectuat, marţi, nouă percheziţii domiciliare în Bucureşti şi judeţul Ilfov, fiind căutaţi trei indivizi care au luat parte în luna ianuarie la o răfuială în parcarea unui supermarket situat în Chiajna.
Atunci au fost trase mai multe focuri de armă, iar un bărbat a fost împuşcat în picior.
Potrivit unui comunicat al Parchetului, cei trei suspecţi sunt cercetaţi în acest caz pentru tentativă de omor calificat, nerespectarea regimului armelor şi al muniţiilor, uzul de armă fără drept şi tulburarea ordinii şi liniştii publice.
"În seara zilei de 15 ianuarie 2024, în parcarea unui supermarket situat în comuna Chiajna, judeţul Ilfov, trei persoane înarmate cu două arme de foc letale (armă de foc letală, de tip puşcă cu ţeavă lisă şi armă de foc letală scurtă, de tip pistol), pentru care nu deţineau permis de port şi uz de armă, s-au deplasat cu două autovehicule în parcarea unui complex comercial situat pe aceeaşi stradă. În faţa unui restaurant situat în acea zonă, unul dintre suspecţi a executat un foc cu arma de foc letală, de tip puşcă cu ţeavă lisă, către un autovehicul în care se aflau patru persoane. Un alt suspect a executat mai multe trageri cu arma de foc letală scurtă, de tip pistol, către una din persoanele vătămate, provocându-i acesteia leziuni traumatice, respectiv plagă împuşcată transfixiantă gambă dreaptă, ce i-au pus viaţa în primejdie, necesitând pentru vindecare un număr de 25-30 zile de îngrijiri medicale, precum şi către o altă persoană vătămată, căreia i-a provocat o leziune traumatică ce a necesitat pentru vindecare un număr de 1-2 zile de îngrijiri medicale, nepunându-i viaţa în primejdie", susţin procurorii.
Dosarul a fost deschis iniţial de Parchetul de pe lângă Judecătoria Buftea, fiind preluat prin ordonanţă de Parchetul de pe lângă Înalta Curte de Casaţie şi Justiţie la data de 17 ianuarie 2024.
În cauză au fost emise trei mandate de aducere.
Sursa: Agerpres
Dată publicare:
19-03-2024 14:50